Դարձեալ 17 Փետրուար 2006-ին Տրապիզոնի Լրաքաղութեան Տնօրէնը իր Իսթանպուլի բաժանմունքը տեղեակ պահեց Հրանդ Տինքի դէմ կատարուելիք մահափորձի մը շուրջ իր լսումներուն մասին։ Այդ գրութեան մէջ նշեց նաեւ Եասին Հայալի անունը, իբրեւ նման ոճիր մը իրականացնելու կարողութիւն ունեցող անձ։ Փոխանցեց նաեւ այս վերջինիս Իսթանպուլի մէջ եղբօրը մօտ բնակելու հաւանականութիւնը։ Նախապէս ըսուած էր թէ Իսթանպուլի Լրաքաղութեան բաժինը այս ուղղութեամբ քննութիւններ կատարած, բայց արդիւնքի մը չէ յանգած։ Սակայն շուտով պարզուեցաւ որ անհիմն էր այս յայտարարութիւնը եւ նման գործողութիւն մը երբեք չէր կատարուած, այլ կատարուածի նման ցոյց տրուած էր։